Uznesenie Európskeho parlamentu o situácii v Bielorusku pred prezidentskými voľbami, ktoré sa uskutočnia 19. marca 2006



Úradný vestník 290 E , 29/11/2006 S. 0404 - 0407



P6_TA(2006)0066 Bielorusko Uznesenie Európskeho parlamentu o situácii v Bielorusku pred prezidentskými voľbami, ktoré sa uskutočnia 19. marca 2006 Európsky parlament, - so zreteľom na svoje predchádzajúce uznesenia o situácii v Bielorusku, najmä na uznesenie z 10. marca 2005 o Bielorusku [1] a uznesenie zo 7. júla 2005 o politickej situácii a nezávislosti médií v Bielorusku [2] a uznesenie z 29. septembra 2005 o Bielorusku [3], - so zreteľom na svoje uznesenie z 5. júla 2001 o Bielorusku [4], prijaté pred prezidentskými voľbami v roku 2001, na správy parlamentnej trojky, pozostávajúcej z poslancov Európskeho parlamentu, Parlamentného zhromaždenia Rady Európy a Parlamentného zhromaždenia Organizácie pre bezpečnosť a spoluprácu v Európe (OBSE), zo 16. októbra 2000 o situácii v Bielorusku po všeobecných voľbách uskutočnených 15. októbra 2000, a správu zo 4. októbra 2001 o prezidentských voľbách v roku 2001; so zreteľom na uznesenie Parlamentného zhromaždenia Rady Európy z 26. januára 2006 o situácii v Bielorusku pred prezidentskými voľbami; - so zreteľom na udelenie Sacharovovej ceny za slobodu myslenia Bieloruskej asociácii novinárov v decembri 2004, - so zreteľom na závery o Bielorusku, ktoré Rada vydala po svojej schôdzi 30. januára 2006 a na vyhlásenie Európskej únie a USA z 3. februára 2006 o ich vzťahoch s Bieloruskom, - so zreteľom na správu hodnotiacej misie Úradu OBSE pre demokratické inštitúcie a ľudské práva (ODIHR) z 31. januára 2006, - so zreteľom na článok 103 ods. 4 rokovacieho poriadku, A. keďže prezidentské voľby v Bielorusku sa uskutočnia 19. marca 2006, B. keďže prezidentské a parlamentné voľby v Bielorusku v rokoch 2000, 2001 a 2004 podľa Európskej únie, Rady Európy ani OBSE nevyhoveli medzinárodným normám, C. keďže bieloruské orgány vytvárajú v predvolebnej kampani prekážky pre nezávislých kandidátov, napr. mimoriadne krátka kampaň, veľmi nízke finančné príspevky pre kandidátov, mimoriadne obmedzený prístup k verejnoprávnym, ako aj súkromným médiám, a závislosť na miestnych orgánoch pri výbere priestorov na stretnutia s voličmi, zatiaľ čo úradujúci prezident má k médiám prakticky neobmedzený prístup, D. keďže účasť opozičných predstaviteľov vo volebných komisiách je takmer úplne vylúčená, E. keďže viacero vedúcich opozičných predstaviteľov bolo zatknutých po súdnych procesoch založených na pochybných obvineniach, čo znamená, že sa narušil predvolebný proces, potvrdilo sa zneužívanie súdneho systému v Bielorusku na politické účely a nedostatočná nezávislosť súdnictva v krajine, F. keďže bieloruské orgány prijali nové predpisy, ktoré obmedzujú slobodu cestovania bieloruských občanov do zahraničia a návštevy cudzincov Bielorusku, G. keďže bieloruské orgány začali kampaň obviňujúcu niektoré demokratické krajiny, ktoré podporujú opozíciu, z destabilizácie politickej situácie v krajine a z najímania špiónov, H. mimoriadne znepokojený rozhodnutím bieloruského najvyššieho hospodárskeho súdu z 20. decembra 2005 anulovať svoje pôvodné rozhodnutie a znovu zaviesť tvrdé postihy voči Bieloruskému helsinskému výboru (BHV) vrátane zničujúcich pokút a daňových nedoplatkov a obnovených hrozieb trestného stíhania proti predsedníčke a hlavnému účtovníkovi BHV; I. zdôrazňujúc zväčšujúcu sa politickú izoláciu Bieloruska, jedinej európskej krajiny, ktorá nie je ešte spojená s EÚ aspoň dohodou o partnerstve a spolupráci, J. keďže situácia v oblasti nezávislosti médií a slobody prejavu sa v Bielorusku ešte zhoršila, v dôsledku čoho bieloruskí občania nemôžu získavať informácie potrebné na slobodné formulovanie svojho politického názoru a na demokratický výber v nadchádzajúcich voľbách, K. keďže Komisia začala nový projekt zameraný na podporu demokratických organizácií a dodržiavania práva na informácie v Bielorusku vrátane založenia rozhlasovej stanice vysielajúcej v bieloruštine a v ruštine, L. keďže Parlamentné zhromaždenie Rady Európy vyzvalo na vypracovanie spoločnej stratégie s Európskym parlamentom a OBSE pre Bielorusko, M. keďže sa nezaznamenal žiaden pokrok v súvislosti s vyšetrovaniami prípadov "zmiznutia" osôb, ďalej prípadov súvisiacich so slobodou prejavu, slobodou zhromažďovania a s právami menšín, N. keďže viaceré medzinárodné inštitúcie, ktorých je Bielorusko riadnym členom, vrátane ODIHR a Parlamentného zhromaždenia OBSE, dostali pozvánku na pozorovanie prezidentských volieb, ale Európsky parlament ani Parlamentné zhromaždenie Rady Európy - na rozdiel od prezidentských volieb v roku 2001 - pozvánku na pozorovanie volieb nedostali, a bolo im oznámené, že ju ani nedostanú, 1. odsudzuje pokračujúce zhoršovanie politickej situácie a stále porušovanie občianskych a ľudských práv bieloruských občanov; dôrazne odsudzuje nevyberané útoky na médiá, novinárov, členov opozície, aktivistov za ľudské práva a práva menšín; odsudzuje rozhodnutie Najvyššieho súdu Bieloruska o rozpustení bieloruského verejného združenia Zväz mládeže a detí; 2. je hlboko znepokojený skutočnosťou, že podľa nedávnych správ hodnotiacich podmienky na prezidentské voľby, prípravy pokračujú na pozadí zvýšeného nátlaku na občanov, nezávislé médiá a opozičné politické strany, ktoré od parlamentných volieb v roku 2004 nemajú v bieloruskom parlamente zastúpenie; 3. vyjadruje svoju solidaritu, ako aj podporu všetkým Bielorusom usilujúcim sa o nezávislé, otvorené a demokratické Bielorusko založené na zásadách právneho štátu; 4. vyzýva bieloruské orgány, aby sa dôsledne pridržiavali medzinárodných noriem pri príprave prezidentských volieb v marci 2006, pri registrácii a preverovaní kandidátov počas predvolebnej kampane, ako aj samotných volieb; 5. odsudzuje nedávno prijatý "protirevolučný zákon", ktorý, okrem iného, umožňuje bieloruským orgánom uväzniť každú osobu, ktorá je podozrivá zo zabezpečovania alebo financovania prípravy ľudí na účasť na pouličných protestoch, alebo každú osobu, ktorá je podozrivá z nesprávnej interpretácie či poskytovania informácií o situácii v Bielorusku cudzej krajine alebo medzinárodnej organizácii; naliehavo vyzýva kompetentné bieloruské orgány, aby prehodnotili svoje rozhodnutie a zrušili protirevolučný zákon; 6. zdôrazňuje, že, ak sa prezidentské voľby majú uznať za spravodlivé a demokratické, je potrebné splniť tieto kritériá: - úplná transparentnosť volebného procesu vo všetkých jeho aspektoch, najmä čo sa týka procesu registrácie kandidátov, zloženia volebných komisií a sčítavania hlasov, - rovnaké podmienky pre všetkých kandidátov, najmä čo sa týka prístupu k médiám (predovšetkým elektronickým), a ďalšie možnosti na organizovanie ich predvolebnej kampane, - všetky štátne a vládne orgány sa musia úplne zdržať všetkých krokov, ktoré by sa mohli považovať za prenasledovanie kandidátov, ich príbuzných či priaznivcov, - záruky, že všetci ľudia zainteresovaní na pozorovaní prezidentských volieb (najmä tí, ktorí nie sú spriaznení s kandidátmi) a na nábore a príprave na tieto činnosti budú mať pri výkone svojej činností úplnú slobodu, aj v spolupráci s medzinárodnými inštitúciami, čo predstavuje podstatný prvok v transparentnosti a overiteľnosti volebného procesu; 7. víta pozvanie volebnej pozorovateľskej misie ODIHR bieloruskými orgánmi, ale vyzýva zodpovedné bieloruské orgány, aby umožnili tejto misii pracovať v Bielorusku nerušene a zaručili všetkým jej členom úplný a neobmedzený prístup do všetkých oblastí Bieloruska a ku všetkým aspektom volebného procesu; 8. vyjadruje hlboké poľutovanie nad tým, že Európsky parlament ani Rada Európy, na rozdiel od prezidentských volieb v roku 2001, nedostali pozvánku na pozorovanie týchto prezidentských volieb, a vyzýva bieloruské orgány, aby čo najskôr zaslali príslušné pozvanie obom inštitúciám; 9. vyjadruje nádej, že sa vytvoria možnosti na zvýšenie počtu krátkodobých medzinárodných pozorovateľov, a to pozvaním predstaviteľov ďalších medzinárodných organizácií na pozorovanie týchto volieb v Bielorusku; 10. vyzýva bieloruské orgány, aby pamätali na nezávislé prieskumy na zistenie predbežných výsledkov v deň volieb; 11. vyzýva občanov Bieloruska, aby sa zúčastnili na blížiacich sa prezidentských voľbách; uznáva veľký význam týchto volieb, ktorých výsledok môže rozhodujúco ovplyvniť budúcnosť Bieloruska a jeho opätovné začlenenie v rámci medzinárodného demokratického spoločenstva; 12. znovu zdôrazňuje, že ďalší vývoj vzájomných vzťahov medzi EÚ a Bieloruskom bude stále závisieť od pokroku smerom k demokratizácii a reforme v krajine, a najmä od transparentných a spravodlivých prezidentských volieb; 13. zastáva názor, že ak sa bieloruským orgánom nepodarí zabezpečiť slobodné a spravodlivé prezidentské voľby, Komisia, Rada a Európsky parlament by mali posúdiť ďalšie iniciatívy vrátane rozšírenia zoznamu osôb, ktorým sa neudelia víza; najmä jeho rozšírenia o tie osoby, ktoré sú zodpovedné za akékoľvek falšovanie počas nadchádzajúcich volieb, ako aj zmrazenie aktív predstaviteľov bieloruských úradov; 14. vyzýva Radu a Komisiu, aby pozorne monitorovali situáciu v Bielorusku pred voľbami a počas nich; vyzýva Radu a Vysokého splnomocnenca, aby posúdili vymenovanie osobitného splnomocnenca pre Bielorusko v prípade ďalšieho úpadku dodržiavania demokratických zásad; víta nedávne rozhodnutie Komisie týkajúce sa začatia a rozšírenia vysielania nezávislého spravodajstva a informácií pre občanov Bieloruska; vyzýva Komisiu, aby posúdila vypracovanie novej stratégie pre Bielorusko, ak postupy počas a po skončení volieb nesplnia medzinárodné demokratické normy; 15. očakáva, že táto stratégia bude obsahovať konkrétne návrhy na pružnejšie využívanie technickej pomoci a finančnej podpory EÚ pre občiansku spoločnosť, ako aj ďalšie opatrenia zamerané na obnovu demokracie v krajine; 16. je povzbudený tým, že Európska komisia previedla z programu TACIS 2 milióny EUR do Európskej iniciatívy pre ľudské práva a demokraciu, čo tak umožní väčšiu pružnosť a efektívnosť vo vzťahoch s bieloruskou občianskou spoločnosťou; 17. vyzýva Parlamentné zhromaždenie Rady Európy, Parlamentné zhromaždenie OBSE a Kongres USA na spoluprácu s Európskym parlamentom v prípade Bieloruska; 18. vyzýva Radu a Komisiu, aby predniesli bieloruskú otázku ruským orgánom s cieľom určiť spoločnú zodpovednosť za dosiahnutie konkrétnych demokratických zmien v Bielorusku; 19. opakuje svoju výzvu bieloruským orgánom na okamžité prepustenie Michaila Maryniča a Mikolaja Statkeviča a ďalších politických väzňov a vyzýva Radu a Komisiu, aby naliehali na prepustenie týchto väzňov, ako aj na transparentné vyšetrovanie "zmiznutí" opozičných vodcov; 20. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vláde Bieloruska, Kongresu USA a Parlamentným zhromaždeniam OBSE a Rady Európy. [1] Ú. v. EÚ C 320 E, 15.12.2005, s. 276. [2] Prijaté texty, P6_TA(2005)0295. [3] Prijaté texty, P6_TA(2005)0363. [4] Ú. v. ES C 65 E, 14.3.2002, s. 373. --------------------------------------------------